**SPRENDIMAS**

**DĖL PRITARIMO UŽDAROSIOS AKCINĖS BENDROVĖS „ROKIŠKIO AUTOBUSŲ PARKAS“ 2018 METŲ DIREKTORIAUS VEIKLOS ATASKAITAI**

2019 m. balandžio 26 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 19 punktu ir Rokiškio rajono savivaldybės tarybos 2019 m. kovo 29 d. sprendimu Nr. TS-43,,Dėl Rokiškio rajono savivaldybės tarybos veiklos reglamento patvirtinimo”, patvirtinto Rokiškio rajono savivaldybės tarybos veiklos reglamento 276, 277 punktais, Rokiškio rajono savivaldybės taryba

n u s p r e n d ž i a:

 1. Pritarti uždarosios akcinės bendrovės „Rokiškio autobusų parkas“ 2018 metų direktoriaus veiklos ataskaitai (ataskaita pridedama).

 2. Ataskaitą skelbti savivaldybės interneto svetainėje [www.rokiskis.lt](http://www.rokiskis.lt).

 Sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Virginijus Matulka

PRITARTA

Rokiškio rajono savivaldybės tarybos

2019 m. balandžio 26 d. sprendimu Nr. TS-

**UŽDAROSIOS AKCINĖS BENDROVĖS ROKIŠKIO AUTOBUSŲ PARKO**

**2018 METŲ DIREKTORIAUS VEIKLOS ATASKAITA**

**BENDRI DUOMENYS**

Uždaroji akcinė bendrovė „Rokiškio autobusų parkas“ įsteigta 1991 m. gruodžio 19 d.

Buveinė: Rokiškio rajono savivaldybė, Panevėžio g.7, Rokiškis.

Juridinio asmens kodas: 173053453.

Vienintelis bendrovės akcininkas – Rokiškio rajono savivaldybė.

Bendrovės kolegialus valdymo organas – valdyba, susidedanti iš septynių narių.

Bendrovės vadovas – Virginijus Matulka.

**BENDROVĖS VEIKLOS APIBŪDINIMAS**

Uždaroji akcinė bendrovė Rokiškio autobusų parkas įsteigta 1991 m. gruodžio 19 d.

Bendrovė – tai pelno siekianti įmonė, kurios pagrindinė veikla – keleivių vežimas vietinio (miesto ir priemiestinio), tolimojo reguliaraus susisiekimo autobusų maršrutais, užsakomaisiais reisais ir veikla, susijusi su keleivių vežimu: tai siuntų, bagažo gabenimas, bilietų pardavimas. Veiklos vykdymui bendrovė turi visas reikalingas licencijas ir leidimus. Didžiąją bendrovės teikiamų paslaugų rinką sudaro Rokiškio miesto ir rajono gyventojai. Viešojo transporto paslaugos turi ypatingą socialinę reikšmę gyventojams, kadangi yra sudaroma galimybė nuvykti į darbą, sveikatos, kultūros įstaigas, mokyklas. Nemažai daliai keleivių transporto lengvatų įstatymas suteikia teisę keliauti su 50 arba 80 procentų nuolaida.

Bendrovė aptarnauja 3 miesto, 27 priemiestinio, 9 tolimojo reguliaraus susisiekimo maršrutus. Keleivių pervežimui naudojami 45 autobusai. Per ataskaitinius metus pervežė 761 tūkst. keleivių. Bendrovės autobusais kasdien vežama apie 900 moksleivių, septyni autobusai dirba Pandėlio, Kazliškio, Juodupės, Obelių ir Kamajų seniūnijose, kurie veža mokinius ir keleivius pagal nustatytus maršrutus. Metinė autobusų rida – 2484 tūkst. km, iš jų 721 tūkst. km vietiniuose maršrutuose.

Bendrovėje yra autobusų remontui ir techniniam aptarnavimui reikalinga gamybinė bazė. Bendrovėje atliekama didžioji dalis reikalingų bendrovei priklausančių autobusų ir kitų transporto priemonių techninio aptarnavimo ir remonto darbų. Autobusai yra darbo priemonės, su kuriomis vykdoma pagrindinė bendrovės veikla

**FINANSINIŲ IR NEFINANSINIŲ VEIKLOS REZULTATŲ ANALIZĖ**

Bendrovės įstatinis kapitalas – 484935,20 Eur; įstatinis kapitalas padalytas į 16745 paprastas vardines 28,96 eurų nominalios vertės akcijas. Kapitalas suformuotas visiškai. Bendrovės akcijos yra nematerialios ir visos nuosavybės teise priklauso Rokiškio rajono savivaldybei.

Bendrovės turtą sudaro 471 tūkst. Eur vertės ilgalaikis nematerialusis ir materialusis turtas ir 216 tūkst. Eur vertės trumpalaikis turtas.

Bendrovė ataskaitiniais metais įsigijo ilgalaikio nematerialiojo turto, kurio įsigijimo savikaina – 0,9 tūkst. Eur (kasos aparatų duomenų programa) ir ilgalaikio materialiojo turto, kurio įsigijimo savikaina – 179 tūkst. Eur (du naudoti autobusai MB O510 ir vienas kompiuteris). Nurašyti nusidėvėję eksploatuoti nebetinkami keturi autobusai, nusidėvėjusi nebenaudojama įranga.

Ataskaitiniais metais suremontuotos atsarginių dalių sandėlio patalpos. Atliktų darbų vertė – 2,7 tūkst. Eur. Penkiuose tolimojo susisiekimo autobusuose įrengta GPS įranga, dar dvejuose autobusuose įrengtas nemokamas Wi-Fi interneto ryšis ir jau ši paslauga veikia vienuolikoje tarpmiestinių autobusų. Įdiegta kasos aparatų duomenų nuskaitymo programa, leidžianti tirti keleivių srautus maršrutuose.

Pagrindiniai 2018 m.veiklos rodikliai tūkst. Eur.

|  |  |
| --- | --- |
| Pagrindiniai rodikliai | Veiklos rūšys |
| Keleivių vežimas autobusais | Kita veikla | Dotacija | Iš viso |
| Miesto maršrutais | Priemiesčiomaršrutais | Tolimaisiais maršrutais | Užsakomaisiais reisais |
| **1.Pajamos** | **97** | **347** | **1052** | **28** | **56** | **109** | **1689** |
| 1.1.iš keleivių už bilietus | 41 | 45 | 791 |  |  |  | 877 |
| 1.2.kompensacija už lengvatinį keleivių vežimą | 24 | 20 | 257 |  |  |  | 301 |
| 1.3.kompensacija už mokinių vežimą | 32 | 282 | 4 |  |  |  | 318 |
| 1.4.dotacija (vietinių maršrutų nuostoliams) |  |  |  |  |  | **109** | 109 |
| 1.5.iš klientų už paslaugas |  |  |  | 28 | 56 |  | 84 |
| **2.Sąnaudos iš viso:** | **105** | **451** | **1192** | **19** | **34** |  | **1801** |
| 2.1. darbo užmokestis iš jų: autobusų vairuotojų | 6443 | 262157 | 555304 | 117 | 1414 |  | 906525 |
| 2.2. ilgalaikio turto nusidėvėjimas | 3 | 9 | 76 |  | 1 |  | 89 |
| 2.3.medžiagos, padangos, atsarginės dalys, tepalai | 4 | 30 | 77 |  | 1 |  | 112 |
| 2.4.degalai | 29 | 117 | 364 | 4 |  |   | 514 |
| 2.5.elektra, šiluma | 1 | 6 | 15 |  | 5 |  | 27 |
| 2.6.vanduo |  | 1 | 2 |  |  |  | 3 |
| 2.7. kitos sąnaudos | 4 | 26 | 103 | 4 | 13 |  | 150 |
| **3.Veiklos rezultatas** | **-8** | **-104** | **-140** | **9** | **22** | **109** | **-112** |

Bendrosios pajamos per ataskaitinį laikotarpį sudarė 1689 tūkst. Eur.

Bendrosios pajamos, palyginti su 2017 m., išaugo 4,8 procento ir tai sudaro 77 tūkst. Eur.

Iš pagrindinės veiklos – už keleivių važiavimo reguliaraus susisiekimo autobusais bilietus grynaisiais surinkta 877 tūkst. Eur, t. y. 52 procentai visų pajamų.

Kompensacijos už parduotus su nuolaida važiavimo vietiniais ir tolimojo reguliaraus susisiekimo maršrutais bilietus ir mokinių vežimą sudarė 619 tūkst. Eur be PVM, t. y. 37 procentai visų pajamų.

Iš Rokiškio rajono savivaldybės gauta dotacija už vietiniuose maršrutuose patirtus nuostolius sudaro 109 tūkst. Eur, t. y. 6 procentai visų pajamų.

Pajamos iš užsakomųjų reisų sudarė 28 tūkst. Eur, t. y. 2 procentai visų pajamų.

Iš kitos veiklos (smulkių siuntų, bagažo saugojimo, nuomos ir kt.) pajamos sudarė 56 tūkst. Eur pajamų, t. y. 3 procentai visų pajamų.

Bendrovės paslaugų pardavimo savikaina, veiklos ir netipinės veiklos sąnaudos ataskaitiniais metais sudarė 1801 tūkst. Eur.

Bendros sąnaudos, palyginti su 2017 m., išaugo 7,4 procento, tai sudaro 124 tūkst. Eur.

Daugiausia išaugo sąnaudos degalams ir darbo užmokesčiui, šios sąnaudos bendrovėje sudaro 79 procentus visų sąnaudų, todėl jų augimas daro didelę įtaką bendrovės rezultatams. Dėl padidėjusios minimalios mėnesinės algos darbo užmokesčio sąnaudos išaugo 36 tūkst. Eur, arba 4,1 procento, o sąnaudos degalams dėl padidėjusios 9 ct įsigijimo savikainos išaugo 56 tūkst. Eur, arba 12,2 procento.

Pradėjus eksploatuoti 2017 m. įsigytus autobusus, 16 tūkst. Eur daugiau priskaičiuota ilgalaikio turto nusidėvėjimo sąnaudų.

Iš kitų sąnaudų 13 tūkst. Eur išaugo sąnaudos už įvažiavimus į kitų miestų autobusų stotis, sąnaudos elektros energijai ir šilumai išaugo 4 tūkst. Eur, autobusų draudimui – 4 tūkst. Eur, mažėjo sąnaudos palūkanoms, kitų įmonių paslaugoms. Eksploatuojami autobusai beveik visi yra virš penkiolikos metų senumo ir dėl kainų infliacijos sąnaudos atsarginėms dalims išaugo 7 tūkst. Eur, tepalų sąnaudos beveik nesikeitė, padangoms išleista 9 tūkst. Eur mažiau.

Bendrovės veiklos rezultatas prieš apmokestinimą – nuostolis 112 tūkst. Eur.

Keleivių vežimo reguliaraus susisiekimo autobusų maršrutais veikla buvo nuostolinga. Nuostoliai, vežant keleivius tolimojo, miesto ir priemiestinio reguliaraus susisiekimo autobusų maršrutais, sudarė – 252 tūkst. Eur. Pelnas, gautas iš užsakomųjų reisų, siuntų vežimo, bagažo saugojimo, patalpų nuomos ir kitos vienkartinės veiklos sudarė 31 tūkst. Eur. Dotacija nuostolingiems maršrutams dengti – 109 tūkst. Eur.

Nuostolis miesto maršrutuose ataskaitiniais metais sudarė 8,5 tūkst. Eur. Maršrutas ,,Centras–Kavoliškis“ darbo dienomis pelningas, nes važiuoja daugiau keleivių, o poilsio dienomis nuostolingas, bendras rezultatas šiame maršrute sudaro 9,6 tūkst. Eur pelno. Pagrindinis miesto maršrutas ,,Geležinkelio stotis–Psichiatrijos ligoninė–Miškų urėdija“ yra nuostolingas. Nuostoliai šiame autobuso maršrute ataskaitiniais metais sudarė 18 tūkst. Eur.

Nuolat augantis individualių automobilių ir mažėjantis rajono gyventojų skaičius sąlygoja vis mažėjantį keleivių skaičių priemiesčio maršrutų autobusuose. Taip pat mažėja pavežamų į mokymo įstaigas mokinių skaičius, visa tai ir lėmė, kad priemiestiniuose maršrutuose surinktos pajamos nepadengė faktiškai patirtų sąnaudų ir nuostoliai šiuose maršrutuose sudarė 104 tūkst. Eur. Nuostolingiausi visuomenei būtini maršrutai, kuriais važiuoja mažas mokinių skaičius tai: ,,Rokiškis–Salos“, ,,Rokiškis–Aleksandravėlė“, ,,Rokiškis–Alksniai“, ,,Rokiškis–Kriaunos“, ,,Rokiškis–Augustinava“, ,,Rokiškis–Suvainiškis“ ir kitų maršrutų atskiri reisai.

Nuostoliai patiriami vykdant būtinus visuomenei keleivinio kelių transporto viešųjų paslaugų įsipareigojimus ir pagal 2010 m. liepos 20 d. LR susisiekimo ministro įsakymu Nr.3-457 patvirtintą Susidariusių vietiniuose (miesto ir priemiesčio) maršrutuose nuostolių kompensavimo tvarką turi būti kompensuojami iš savivaldybės biudžeto. Ataskaitinių metų pabaigoje nekompensuotų nuostolių suma – 57 tūkst. Eur.

Tokie patys veiksniai sąlygoja keleivių srautus ir tolimojo reguliaraus susisiekimo autobusų maršrutais. Pajamų šiuose maršrutuose gauta daugiau 40 tūkst. Eur, arba 4 procentais, o sąnaudos išaugo 105 tūkst. Eur, arba 10 procentų. Tolimojo susisiekimo maršrutuose nuostoliai sudaro 140 tūkst. Eur. Surinktos pajamos visiškai dengia tiesiogines ir didžiąją dalį pridėtinių sąnaudų. Nuostolingiausios Kauno ir Šiaulių kryptys.

Ataskaitinių metų pabaigoje pirkėjų įsiskolinimas sudaro 50 tūkst. Eur. Pradelstų mokėjimų ir abejotinų skolų nėra.

Bendrovės mokėtinos sumos ir kiti įsipareigojimai 2018 m. gruodžio 31 d. sudaro 424 tūkst. Eur, iš jų: įsipareigojimai bankams už lizingo paslaugas – 193 tūkst. Eur; skolos tiekėjams, įsipareigojimai biudžetui, socialiniam draudimui, darbuotojams ir kitos mokėtinos sumos – 231 tūkst. Eur. Pradelstų įsipareigojimų bendrovė neturi.

Pagrindiniai finansiniai rodikliai ir jų pokytis per pastaruosius 3 metus pateiktas lentelėje:

|  |
| --- |
| Likvidumo koeficientai |
| Rodikliai | 2016 m. | 2017 m. | 2018 m. | Labai geri ir geri rodikliai |
| Absoliutus likvidumo koeficientas | 1,444 | 0,644 | 0,327 | 0,200 |
| Greito (kritinio) likvidumo koeficientas | 1,752 | 0,999 | 0,657 | 1,500 |
| Bendro (einamojo) likvidumo koeficientas | 1,822 | 1,092 | 0,726 | 2,000 |
| Grynojo apyvartinio kapitalo koeficientas | 0,266 | 0,033 | -0,121 | Kuo aukštesnis tuo, geriau |

Likvidumo rodikliai parodo įmonės pajėgumą laiku įvykdyti įsipareigojimus. Kadangi ne visas turtas vienodai likvidus, todėl skaičiuojami keli likvidumo koeficientai. Likvidumo rodikliai palyginus su ankstesniais metais yra blogėjantys.

|  |
| --- |
| Stabilumo koeficientai |
| Rodikliai | 2016 m. | 2017 m. | 2018 m. | Labai geri ir geri rodikliai |
| Nuosavo kapitalo dalis trumpalaikiame turte | 0,31 | -0,01 | -0,92 | 0,10 |
| Nuosavo kapitalo ir įstatinio kapitalo santykis | 0,91 | 0,78 | 0,55 | 0,50 |
| Skolos koeficientas | 0,40 | 0,39 | 0,61 | 0,30 |
| Skolos ir nuosavybės (sverto) koeficientas | 0,67 | 0,66 | 1,59 | 0,30 |
| Atsargų aprūpinimo | 14,25 | 4,20 | -1,53 | 1,00 |

Finansinio stabilumo rodikliai atspindi įmonės turto finansavimo šaltinių struktūrą ir su tuo susijusios rizikos laipsnį. Finansinio stabilumo rodikliai parodo įmonės sugebėjimus vykdyti savo ilgalaikius ir trumpalaikius įsipareigojimus. Bendrovės finansinė padėtis nestabili. Kapitalo sudėtis atitinka Lietuvos Respublikos Akcinių bendrovių įstatymo reikalavimus.

Bendrovė yra riboto pelningumo, kuriai keliamas uždavinys dirbti pelningai, tačiau pagrindiniai bendrovės tikslai yra susiję su visuomenės interesais gauti visuomeninio transporto paslaugas ir turėti būtinas susisiekimo galimybes už priimtiną kainą. Bendrovės pelningumo galimybes riboja ir tai, kad jos pagrindinės veiklos vietinių pervežimų kainas reguliuoja savivaldybės taryba. Ir nors savivaldybė kompensuoja patirtus vietiniuose maršrutuose nuostolius, tačiau praktiškai neprisideda prie bendrovės pelningumo, nes sutartyje nėra numatyto rentabilumo, nors pagal teisės aktus turėtų būti.

**APLINKOS IR PERSONALO KLAUSIMAI**

Bendrovės darbo efektyvumą apsprendžia keleivių srautai. Todėl rajono ekonominė būklė, gyventojų skaičius rajone nulemia bendrovės pajamas. Ypač neigiamai mūsų darbą veikia mažėjantis rajono gyventojų skaičius. Sezoniškumas taip pat turi įtakos mūsų veiklai. Vasarą (mokinių atostogų metu) esame priversti mažinti aptarnaujamų maršrutų skaičių. Nuo to nukenčia atokesnių kaimų gyventojai, nes jų poreikiai tenkinami minimaliai.

Tolimojo susisiekimo maršrutai driekiasi tais pačiais keliais, kuriuose savo veiklą vykdo ir didžiosios šalies keleivių vežėjų kompanijos – TOKS, KAUTRA, BUSTURAS ir Panevėžio autobusų parkas. Su jais tenka konkuruoti keleivių vežimo srityje. Kadangi jų galimybės versle daug didesnės, nes jų stipresnės techninės bazės ir aptarnauja ekonomiškai naudingesnius maršrutus. Šių maršrutų rentabilumui didelę įtaką turi mokestis už įvažiavimą į autobusų stotis, į kurias įvažiuoja mūsų bendrovės autobusai, važiuodami nustatytais maršrutais. Sąnaudos įvažiavimams į autobusų stotis ataskaitiniais metais sudarė 56 tūkst. Eur ir dar už bilietų pardavimo paslaugą –19 tūkst. Eur. Rokiškio miestas yra prie pat Latvijos pasienio, todėl pro mus pravažiuoja tik vienas vežėjas, o kitiems esame tik galinė stotis. Už į Rokiškio autobusų stotį įvažiuojančių kitų vežėjų autobusus priskaičiuota tik 8 tūkst. Eur, o už parduotus bilietus Rokiškio autobusų stotyje – 6 tūkst. Eur pajamų.

Apsirūpinimas degalais, detalėmis, atsiskaitymai su tiekėjais vyksta sklandžiai.

2018 m. pabaigoje bendrovėje dirbo 89 darbuotojai iš jų: 8 – vadovai ir specialistai, 8 – techniniai darbuotojai, 51­ – autobusų vairuotojas, 2 – vairuotojai techninei pagalbai, 14 – remonto darbininkų, 6 – pagalbinio personalo darbuotojai. Tik 14 proc. dirbančiųjų – moterys.

Bendrovės vidutinis mėnesinis darbo užmokestis (bruto) sudaro 671 Eur, o autobusų vairuotojų – 692 Eur.

**BENDROVĖS VEIKLOS PLANAI IR PROGNOZĖS**

Pagrindiniai bendrovės veiklos planai siejami su teikiamų paslaugų tinklo išlaikymu ir paslaugų kokybės gerinimu. Sėkmingą veiklą lemia pajamų ir sąnaudų santykis. Pajamų didinimo viena iš priemonių yra keleivių bilietų kainų didinimas. Tačiau didėjanti kaina daro įtaką keleivių skaičiaus mažėjimui, todėl net nesant reikšmingam sąnaudų didėjimui negalima bilietų kainų padidinti tiek, kiek padidėja sąnaudos. Pagal europines direktyvas, visuomeninio transporto sistemoje, kuri yra dotuojama, konkurencijos negali būti. Todėl reiktų peržiūrėti maršrutinių taksi, mokyklinių autobusų maršrutus, kad jie nedubliuotų ir nekonkuruotų su maršrutiniais autobusais. Tokiu būdu būtų galima užtikrinti patogesnį susisiekimą visiems keleiviams.

Šiuo metu pagrindinis tikslas užtikrinti mokinių pavežimą į mokyklas ir, esant sudėtingai ekonominei situacijai, išsilaikyti tolimojo susisiekimo autobusų maršrutų rinkoje. Bus nuolat peržiūrimi autobusų maršrutų atskiri reisai, nuolat siekiama racionaliai naudoti darbo ir materialinius resursus. Mokinių vasaros atostogų metu bus sumažintas vietinio susisiekimo maršrutų reisų skaičius, važiuojant ne visomis savaitės dienomis. Tačiau reisų skaičiaus mažinimas turi ir neigiamas pasekmes: netiesioginės ir administracinės sąnaudos pasiskirsto likusiems maršrutams, didindamos jų nuostolius, o keleiviai visiškai atsisako autobusų paslaugų, jei jie važiuoja kartą ar du kartus per savaitę.

Keleivių vežimo reguliariais tolimojo susisiekimo maršrutais bei užsakomaisiais reisais veikla bus organizuojama atsižvelgiant į situaciją rinkoje, kuri nuolat stebima ir analizuojama.

Analizuojant bendrovės rodiklius ir situaciją rinkoje artimiausiu metu bendrovės darbo apimtys turėtų išlikti panašios. Tačiau sėkmingą bendrovės veiklą gali sutrikdyti šie faktoriai:

- pasenę ir susidėvėję autobusai, nes parkas visą laiką buvo atnaujinamas, pagal finansines galimybes, perkant naudotus autobusus ir šiuo metu beveik visi yra virš 15 metų;

- minimalios algos didinimas;

- degalų kainos.

Pagal trišalę Viešojo transporto kelionių duomenų teikimo sutartį su Valstybine kelių transporto inspekcija prie Susisiekimo ministerijos ir Lietuvos automobilių kelių direkcija prie Susisiekimo ministerijos nuo 2018 m. sausio 1 d. privalome teikti transporto priemonių geografinės padėties duomenis į informacinę sistemą „Vintra“. Šiuo projektu siekiama sukurti keleiviams skirtą kelionių viešuoju transportu maršruto paieškos ir planavimo elektroninę paslaugą, leidžiančią viešojo transporto naudotojui suplanuoti kelionės maršrutą, gauti aktualią, tikslią ir patikimą kelionės informaciją. Bus baigta diegti tam reikalinga įranga (GPS) bendrovės autobusuose.

Atsižvelgiant į esamą autobusų techninę būklę ir esamus keleivių srautus maršrutuose, bendrovei šiuo metu būtina įsigyti mažiausiai 2 minkšto tipo autobusus, kuriuose įrengtos 19–22 sėdimos vietos keleiviams. Priemiesčio maršrutai daugiausia pritaikyti mokinių pavėžėjimui į mokymo įstaigas, nors atitolusiose vietovėse nuo rajono centro yra mažai keleivių, tačiau artėjant prie Rokiškio autobusai reikalingi talpesni. Atsižvelgiant į keleivių srautus, reikia apie 10 ekonomiškesnių, mažesnės talpos (19–20 sėdimų vietų) priemiesčio maršrutus aptarnaujančių autobusų. Tačiau bendrovė savo lėšų tokioms investicijoms neturi, o skolinimosi galimybės jau išnaudotos, todėl tikimės Rokiškio rajono savivaldybės paramos.

Neišvengiamai reikalingos investicijos į remonto bazės ir remonto dirbtuvių įrangos atnaujinimą. Patalpos neremontuotos nuo statybos pradžios, langai, durys yra kritinės būklės, remonto įranga pritaikyta senųjų autobusų (,,Ikarus“, ,,Paz“, ,,Laz“) remontui. Numatoma įsigyti ,,MB“, ,,Setra“ autobusų diagnostikos įrangos programą, tai sumažins šių autobusų remonto darbo ir laiko sąnaudas.

Prognozuojama, kad bendrovės 2019 m. pajamos už keleivių vežimą turėtų išlikti kaip ir 2018 m.

Bendrovė nuolat siekia pagrindinio tikslo – užtikrinti pelningą veiklą, bet dėl visuomenei būtinos paslaugos teikimo negali atsisakyti visų nuostolingų maršrutų. Viešasis transportas nėra pelningas verslas nė vienoje civilizuotoje pasaulio šalyje. Beveik visose pasaulio šalyse viešasis transportas yra remiamas bei skirtingais būdais dotuojamas valstybės ar savivaldybės. Jo tarifai negali būti tokio dydžio, kad užtikrintų pelningą vežėjų darbą. Keleivių vežimas viešuoju transportu nėra verslas, tai – socialinė funkcija, užtikrinanti gyventojų mobilumą, padedanti spręsti eismo saugumo, ekologines bei gausybę kitų problemų. Tikimės Rokiškio rajono savivaldybės tinkamo požiūrio į rajono viešojo transporto vystymą ir finansinės paramos bendrovės užsibrėžtiems tikslams įgyvendinti.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Rokiškio rajono savivaldybės tarybai

**SPRENDIMO PROJEKTO ,,DĖL PRITARIMO UŽDAROSIOS AKCINĖS BENDROVĖS „ROKIŠKIO AUTOBUSŲ PARKAS“ 2018 METŲ DIREKTORIAUS VEIKLOS ATASKAITAI“ AIŠKINAMASIS RAŠTAS**

2019-04-11

Rokiškis

**Parengto sprendimo projekto tikslai ir uždaviniai.**

Kaip yra numatyta Lietuvos Respublikos vietos savivaldos įstatyme ir Rokiškio rajono savivaldybės tarybos veiklos reglamente, teikiama tarybai svarstyti bendrovės direktoriaus veiklos ataskaita.

**Šiuo metu esantis teisinis reglamentavimas.**

Lietuvos Respublikos vietos savivaldos įstatymas ir Rokiškio rajono savivaldybės tarybos veiklos reglamentas.

**Sprendimo projekto esmė.**

Lietuvos Respublikos vietos savivaldos įstatymo 16 straipsnio 2 dalies 19 punkte, Rokiškio rajono savivaldybės tarybos 2019 m. kovo 29 d. sprendimu Nr. TS-43 patvirtintame Rokiškio rajono savivaldybės tarybos veiklos reglamente numatyta, kad savivaldybės taryba išklauso savivaldybės kontroliuojamų įmonių vadovų ataskaitas, vadovų atsakymus į tarybos narių paklausimus ir priima sprendimus dėl šių ataskaitų. Dėl to teikiama tarybai UAB ,,Rokiškio autobusų parkas“, kurioje visos akcijos priklauso Rokiškio rajono savivaldybei, direktoriaus 2018 metų veiklos ataskaita. Ataskaitoje pateikti duomenys apie bendrovę, darbuotojus, jų darbo apmokėjimą, turtą, bendrovės ūkinę veiklą, finansinius rodiklius, bendrovės veiklos planai.

Papildomai teikiama susipažinti su bendrovės 2019–2023 metų veiklos strateginiu planu.

 **Galimos pasekmės, priėmus siūlomą tarybos sprendimo projektą:**

**teigiamos** – bus laikomasi teisės aktuose nustatytų nuostatų;

**neigiamos** – nebus.

**Sprendimo nauda Rokiškio rajono gyventojams.**

Direktoriaus ataskaita yra vieša, ir Rokiškio rajono savivaldybės gyventojai gali išsamiai susipažinti su bendrovės veikla, teikiamomis paslaugomis, gali teikti pasiūlymus, pageidavimus.

**Finansavimo šaltiniai ir lėšų poreikis**.

Sprendimui įgyvendinti savivaldybės biudžeto lėšų nereikės.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas**.

Teisės akte nenumatoma reguliuoti visuomeninių santykių, susijusių su Lietuvos Respublikos Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Turto valdymo ir ūkio skyriaus vedėjo pavaduotoja Violeta Bieliūnaitė-Vanagienė